作者:陳著
標題:寶鼎現
內容:玉宸凝眷。要得培□，神皋根本。天賦與、經綸好手，門外紅塵談笑遣。任草色、遍空庭交翠，月往風來自便。但紙帳、時供小憩，長理燈窗公案。五行俱下流光電。筆如神、毫髮都見。是則是、霜嚴雪勁，到底春風生意滿。喚得應、雨和晴恰好，旗舞粳艘百萬。更社鼠城狐掃影，雁鶩驚人避箭。最是滿腹精神，擔負處、渾身皆膽。又誰知、條理元在，規模裡面。天下事、又何難辦。待副蒼生願。渺宇宙、多少關心，留取功名久遠。